Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: „kísérlettervezést” is elvárhatunk. Kísérletezés közben alkalmazzuk és alkalmaztatjuk a 2000. évi XXV. törvény
Paragraph Index: 1756

3. Fejlesztési feladatok A kémiát jellemző gondolkodásmódot – a modellalkotást, a megfigyelésekből levonható következtetéseket, a tudatos kísérletezést – a tanulók kiválóan alkalmazhatják önmaguk megismerésére is, ami a 14-18 éves korosztály egyik legfontosabb célja és törekvése. Ha a diákok tudatosan alkalmazzák az önismeret megszerzésekor a kémia módszereit, akkor nemcsak statikusan, hanem dinamikájában is képet alkothatnak magukról. Tudatosítani kell, hogy a kémia és általában a természettudományok kultúránk része, a körülöttünk lévő világnak egyfajta megismerési módja. A természet törvényeinek feltárásán tudósok munkálkodnak. Különösen fontosak számunkra a magyar, illetve európai vegyészek, biokémikusok. A Nobel-díjas tudósaink megismerése is segít az európai azonosság megerősítésében. A XX. század közepéig a tudósok még tudtak önállóan sikeresen kutatni. Ma a tudomány frontvonalán egy témán sok – akár több ezer – kutató dolgozik együtt. Az európai országok összefogásának köszönhetően a XXI. században több, hatalmas kutatóintézet működik. Ennek tudatosítása megérteti a diákokkal az egyetemes kultúra és a tudomány kapcsolatát. Érdemes a tanulókban tudatosítani azt is, hogy a gazdasági élet főszereplői között, a pénzügyi, tőzsdei, és különösen a banki világban milyen sok vegyész végzettségű szakember tevékenykedik sikeresen. A kémiában megismert módszerek sikeresen működnek a gazdasági életben, a banki, pénzügyi, tőzsdei folyamatok leírásában. Nemcsak arra kell felhívni a tanulók figyelmét, hogy a kémia módszereinek alkalmazása a saját meggazdagodásukhoz vezethet, hanem arra is, hogy a tudományos, illetve oktatási területen éppen a fizikus végzettségű gazdasági, pénzügyi, banki vezetők támogatnak, szponzorálnak különböző pályázatokat a legnagyobb mértékben, forgatják vissza vagyonuk egy részét a tudományos munka és az oktatás elősegítésére. Mindezek alapján a kémiatanítás a gazdasági nevelés egy fontos komponense lehet. A vegyipar által előállított különféle anyagok megkönnyítik életünket. Ugyanakkor egyre nagyobb gondot okoz a káros melléktermékek elhelyezése. A Föld ásványkincsei végesek. Az általunk okozott környezetszennyezés olyan változásokat okozhat a természetben, amik hatással lehetnek életkörülményeinkre. A „fenntartható fejlődés”, mint lehetséges fejlődési folyamat megismertetése a diákokkal az iskola feladata. A jelen igényeit anélkül kell kielégíteni, hogy csökkentenénk a jövendő generációk lehetőségeit. Ez által a kémia a környezettudatosságra nevelés egyik fő színtere. Az igényes tanulás lényeglátást és igaz összefüggések felismerését követeli meg. A kémia tanulása mindkét képességet erősen fejleszti. A kémiai jelenségek leírása során a tanulók olyan képességeket sajátítanak el, amelyekkel képesek lesznek a lényegest lényegtelentől megkülönböztetni. A kémiai problémák megoldásával olyan gondolkodási módszereket ismernek meg, amelyek birtokában más jellegű problémákat is meg tudnak majd oldani, ezért a kémia a tanítás tanulásában is kulcsszerepet játszik. Számos tudományos és még több áltudományos hír jelenik meg olyan hatásokról, melyek egészségünket veszélyeztetik. A valódi jelenségek testi egészségünkre fejthetnek ki negatív hatást, az álhírekben szereplő ijesztgetések lelki egyensúlyunkat billenthetik ki. A kémia és a biokémia tudományának ismeretanyaga, de még 2008/177. szám inkább a módszertana segít eligazodni ezekben a hírekben és álhírekben. Az ember egészsége csak akkor lehet teljes, ha egyszerre törődik a testi és a lelki egészséggel, a kettő szorosan összefügg, ugyanúgy, mint az anyag duális viselkedése. Nagy hangsúlyt kell helyezni a kémia széleskörű gyakorlati alkalmazásaira. A diákokat meg kell ismertetni a hétköznapi életben használt vegyszerek hatásával. Kritikai gondolkodást kell elsajátíttatni, mellyel képesek a diákok a tudományt az áltudománytól megkülönböztetni. Természettudományos ismeretekkel nagyobb az esélye a felelős, környezettudatos szemlélet kialakulásának. A kémia jelenségek hátterében meghúzódó ok-okozati viszony egyfajta mintául szolgálhat a felnőtt ember életvezetésének, és így a kémia a nagy szerepet játszik a felnőtt lét szerepeire való felkészülésben.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes